आमने सामने में एह बारी , भोजपुरी रचनात्मक आन्दोलन के सूत्रधार ,भोजपुरी अउरी हिंदी के प्रसिद्द साहित्यकार ,भोजपुरी के सबसे प्रतिष्ठित अउरी ख्यातिप्राप्त पत्रिका “पाती” के संपादक आदरणीय डॉ.अशोक द्विवेदी जी से डॉ.सुमन सिंह के बातचीत :-
सुमन सिंह — ओह परिवेश के बारे में कुछ बतायीं जवने में आपके व्यक्तित्व के बने-सँवरे क अवसर मिलल ?
डॉ . अशोक द्विवेदी जी :- पढ़े – लिखे क संस्कार बाबा क सान्निध्य आ उनकर धइल पोथियन से पड़ल ।मिडिल स्कूल में पढ़त खा ,महाभारत, चन्द्रकान्ता संतति ,कल्याण क विशेषांकन क कथा कहानी अपना समझ भर समझे के लत त ओही समय पड़ल ।बाकी खेत -खरिहान-बगइचा, नदी ,ताल पोखर सिखवलस ।
सुमन सिंह — कब पता चलल कि आपके भीतर एगो सर्जक छिपल ह ?
डॉ. अशोक द्विवेदी जी :- 1964 में साइत ।हमार एगो तुकबंदी वाली कविता ,” आज “अखबार का बाल साहित्य वाला कालम में छपल रहे ।असल आभास त ,1969 में भइल ,जब कुछ लिखे क बैखरी तेज होखे लागल ।हरिश्चन्द्र डिग्री कालेज में ओही समय पहुँचल रहलीं ।
सुमन सिंह — हरिश्चन्द्र डिग्री कॉलेज अउर बनारस के ओह समय के शैक्षणिक, साहित्यिक अउर-राजनैतिक माहौल कइसन रहल ?
डॉ . अशोक द्विवेदी जी — बहुत नीक रहल ।ओही समय छात्रसंघ बदे धरना-प्रदर्शन चलल आ बाद में ओके मंजूरी मिलल ।शाह जी प्राचार्य रहलें ,चोंच जी बाद में प्राचार्य भइले ।1970 में हम छात्रसंघ क महामन्त्री चुनइलीं ।बी.एड. आ लॉ- कालेज का सनेह से भारी वोट से जितलीं ,बाकिर स्टूडेन्ट पालिटिक्स से बाद में मन बुरी तरह से उचट गइल ।बी.एच.यू. जाये तक पढ़ाकू बन गइलीं ।अखबारन में लेख ,कविता छपे लगल ।”आज” ओह समय पारिश्रमिक देव ।भैय्याजी बनारसी क नेह रहे हमरा पर ।
सुमन सिंह — भइया जी ‘ बनारसी’ के बारे में भी कुछ बतायीं।ओह समय के साहित्यिक -समाज में भइया जी के रचनात्मक हस्तक्षेप क प्रमाणिक जानकारी भावी पीढ़ी खातिर प्रेरक रही।
डॉ .अशोक द्विवेदी जी—भइया जी हमरे समय क प्रसिद्ध कवि रहलीं ।”आज ” अखबार में साहित्य- सम्पादक रहलीं ,हमरा अस नया लेखकन के भरपूर प्रोत्साहन उनसे मिले ।विशेष रूप से ,हमार मदद उहाँ का एह रूप में करीं कि हमरा लेख ,कविता आ कहानी के प्रकाशित करके , हमार छोट-मोट आर्थिक मदद करीं ।हम एक या दू बेर उनसे ” आज “कार्यालय में मिलल रहलीं ।आमना- सामना, बातचीत भइल रहे । हमरा बारे में कुछ सवाल उहाँ का ओ घरी कइले रहलीं ,हम जरूरतमन्द रहलीं ओघरी ।बी.एच.यू. के छात्र का रूप में ओह समय के अखबारन में लिखला से हमार खर्चा चल जाय ।कलकत्ता के ” सन्मार्ग” आ इहवाँ के ” गाण्डीव ” का अलावा दोसरो जगह का पत्र – पत्रिकन में हम ‘ फ्री लान्सर’ का रूप में लिखीं ।ऊहो अजब जमाना रहे ।हमरा अस नवहा बे घरेलू मदद के ,एम०ए० ,पी-एच०डी० कइ पवलस ,इहे कम रहे का ? भइया जी ओह समय के उदारमना कवि-लेखक-पत्रकार रहलन ।अउरियो लोग रहे ।हमार कवनो साहित्यिक मंडली ना रहे ।गाहे बगाहे ,जेही मिलल , हम सबसे सीखे जाने भर सटि पवलीं ..समयो के अभाव रहे ,अपनहीं बनावे – खाये ,पढ़हूँ – लिखे के रहे ।
सुमन सिंह — 1975 में आपके पहिला आलोचनात्मक कृति ‘घनानंद और उनकी कविता ‘अउर1977 में पहिला भोजपुरी कविता संग्रह आयिल रहे। छपल संग्रह के हिसाब से त हिंदी में लेखनकर्म क शुरुआत पहिले भईल जनात ह , बाकिर हम आपसे जानल चाहत हईं कि कवने भासा में पहिले लिखे शुरू कइलीं ?
डॉ. अशोक द्विवेदी जी — प्रकाशन-वर्ष का आधार पर लेखन-काल के अन्दाज लगावल ठीक ना होई ।दरअसल एम०ए० में पढ़ते खा (1972) घनानन्द पर कुछ लिखे क मन बनल ,त उनका कविता पर तीन -चार ठे स्वतन्त्र लेख ओही घरी लिखा गइल ।ओही समय 1971-72 में भोजपुरी में कुछ गीत ,सानेट ,सवैया आ गजलो लिखाइल रहे । हम बता चुकल बानी कि पढ़ाई का समय हम अखबार ,पत्रिकन में कविता ,कहानी,लेख लिखत रहलीं ,ओसे कुछ आर्थिक अर्जनो हो जात रहे।रिसर्च -पीरियड (1973-1974) में ,जब हम “नये काव्य प्रतिमानों के संदर्भ में नई समीक्षा ” विषय पर काम करत रहनी ,ओही समय ‘घनानन्द ‘ पर आलोचनात्मक किताब पूरा कर दिहलीं ,जवन गुरुवर डॉ०विजय शंकर मल्ल जी के कहले पर ‘ मनोहर प्रकाशन,वाराणसी) के दियाय गइल ।बरिस 1975 में ,जब हमके पी-एच०डी० एवार्ड भइल ,ओही समय ऊ कितबियो छपल ।
साँच ईहे रहे कि हम ओघरी प्रत्यक्ष रूप से हिन्दिये में लिखीं कबो- कबो मन आ जाय आ भीतर से कुछ उदबेगे त भोजपुरी में कविता लिखीं । अस्सी मोहल्ला में रहत खा ,श्रद्धेय कवि त्रिलोचन जी के प्रोत्साहन आ सराहना से मातृभाषा में लिखे क साहस अउर बढ़ल। आगा चल के धर्मपत्नी रमा जी भोजपुरी क “अढ़ाई आखर” छपवावे क प्रेरक-सहायक बनली आ ऊ 1978 में छपल ।एसे पहिले त हिन्दी कविता संग्रह ” मीसा में बन्द देश ” (1977) छप गइल रहे ।कारन छापे वाला महाशय रहलन। ,इमर्जेन्सी पीरियड में लिखाइल एह कवितन के छपले क खर्चा ऊ उठवलन आ जनता पार्टी के अध्यक्ष का रूप में ,आदरणीय चन्द्रशेखर( बाद में प्रधान मन्त्री ) विमोचन कइले रहलन ।ओकर अधिकांश प्रतियो पार्टिये प्रतिनिधियन में बँटा गइल ,कुछ दिल्लियो गइल ।
साँच कहीं त हमरे लिखले पढ़ले में ,जीवन निबाह में संघर्ष आ विविधता का कारन ,सृजन भा रचनाकर्म में साहित्यिक विधा चयन के लेके स्थायित्व ना आइल ।हिन्दी के प्रतिष्ठित साहित्यिक कहाये वाली पत्रिकन में छपले क फायदा जरूर मिलल ।
सुमन सिंह —- भोजपुरी में”पाती” पत्रिका क सुरुआत 1979 ह, आपके भोजपुरी में पत्रिका निकाले क बिचार काहे आइल ?एकर पृष्ठभूमि के बारे में कुछ बताईं !
डॉ .अशोक द्विवेदी जी — साँच कहीं त ” पाती ” पत्रिका क जनम प्रतिक्रिया में भइल ।भोजपुरी अकादमी के गठन पटना में भइल रहे ,ओह समय ,श्री हवलदार त्रिपाठी निदेशक आ श्री देवेन्द्र कुमार सिंह अध्यक्ष रहलें साइत ।एगो पोस्ट ‘अनुसन्धान सहायक ‘ के वान्ट निकलल ।हम रिसर्च स्कालर आ बेरोजगार रहलीं ,अप्लाई क दिहनी ।योग्यता क मानदण्ड हम पूरा करत रहनी ।इन्टरव्यू में उहाँ बड़- बड़ लोगन से भेंट भइल ।इन्टरव्यू में अन्ततः तीन गो नाँव ऊपर मनाइल रहे । हमरा अलावे मिथिलेश्वर आ नगेन्द्र प्रसाद सिंह के ।नगेन्द्र जी चुनइले ।उहाँ भोजपुरी में निकले वाली पत्रिकन के जवन रूप हम देखनी ओकरा रंग- ढंग, विषय वस्तु ,कलेवर आदि के देखि के बहुत निराशा भइल ।पहिले से निकलत “अँजोर” बलुक ज्यादा बढ़िया रहे ।कुछ पत्रिकन में भाषा प्रयोग के लेके अजब – गजब मनमाना प्रयोग होत रहे ।तरह- तरह क संपादको लोगन के दरसन-परसन से मन में उदबेग रहे ।बलिया लवटनी त सोचनी ,आर्थिक दशा त बिल्कुले ए लायक ना रहे कि पत्रिका का बारे में कुछ सोचीं ,बाकि एगो जिद जरूर जागल कि भोजपुरी खातिर कुछ अलग हट- हटा के करीं ।हमार हिन्दी लेखक मित्र लोग हमार मजाक उड़ावत कहबो कइल कि ” का गोंइठा में घीव सोखावे चलल बाड़s ?हिन्दियो क बनावल जगहिया खसकि जाई !” तबो ना मनलीं ।
ओह समय कुछ अखबार आ “सरिता”,”मुक्ता” आ “सारिका” आदि में लिखला क कुछ मेहनताना भेंटाइल रहे ।ओही बले “पाती” क रजिस्ट्रेशन बदे अप्लाई क दिहलीं ।लेखक, कवि लोग से निहोरो कइलीं भोजपुरी में लिखे के ।चतुरी चाचा ,नरेन्द्र शास्त्री ,विवेकी राय,लक्ष्मीशंकर त्रिवेदी ,आचार्य विद्यानिवास जी , डॉ. रामदेव शुक्ल आदि कई लोगन क नेह – छोह ,प्रोत्साहन मिलल ।आखिरस 1979 में पहिला अंक पत्रिका साइज में निकलल ।
सुमन सिंह — आखिर बेरोजगारी में पत्रिकवा चलल कइसे ?ओम्मे त बहुत पापड़ बेले के परल होई !
डॉ .अशोक द्विवेदी जी — सचहूँ बहुत तीत अनुभव बा ,ओह पापड़ बेलला के ।अर्थाभाव आ भोजपुरिहा समाज के सहजोग के कमी ,अपना घर-परिवार क संघर्ष हमके आगा ना चले दिहलस ।अंक 3-4 का बाद पत्रिका बन्न करे के पड़ल ।बाद में एगो छोट- मोट नोकरी भेंटाइल ,आ घर-गिरस्थी सँभारे लायक होखे लगलीं त मन करे लागल कि पत्रिकवा सुरू करीं ।हमार एगो संघतिया नरेन्द्र शास्त्री हिन्दी में ,” रस सुलभ ” निकालत रहले ।उनका अचानक निधन का बाद ,बलिया शहर का वातावरन में एगो कचोटे वाला सन्नाटा अखरे लागल ।शास्त्री जी के रेडियो आदि खातिर लिखल कुछ भोजपुरी कहानी रहली स ,एगो भोजपुरी उपन्यासो रहे “ऊसर के फूल” ,जवन “भोजपुरी कहानियाँ ” में छपल रहे ।उनहीं का स्मृति में “पाती” ,उनहीं का प्रेस से फेर विशेषांक रूप में छपल ,ओही समय हम उनका कहानियन के संग्रह ” मुट्ठी भर माटी ” सम्पादित कर के छपववलीं ।बाद में उनकर प्रेस बंद हो गइल ,बाकिर ” पाती” लड़खड़ात चल दिहलस ।भोजपुरी भाषा संस्कृति ,साहित्य खातिर हमरा भीतर सूतल जुनून फेर अँखुवाइ गइल ,हालाँकि एकरा चलते ,घर खरच आदि के बहुत कटौती होखे लागल ,तब्बो ” पाती ” निकालत रहे क कोसिस में कमी ना आवे दिहलीं ।
सुमन सिंह — भोजपुरी आ हिंदी में समान रूप से आप सृजनरत हईं,अधिक सहजता ,अधिक निकटता अउर असीम संतोष क अनुभूति कवने भासा में लिखले पर होला ?
डॉ.अशोक द्विवेदी जी—हमके हिन्दी भा भोजपुरी में लिखे क समान आदत सुरूआते से बनल रहल ,बाकि चूँकि हम कवनो कालेज भा भाषा-संस्था में ना रहलीं ,एसे हिन्दी में लिखे- पढ़े क कवनो दबावो ना रहे ।समय के हमेशा अभाव रहे ,जवन समय चोरइबो करीं ,रात -बिरात भा अवकाश वाला दिनन से, ऊ ज्यादातर ” पाती ” का कारन भोजपुरिये में चल जाय ।पहिले क लिखल हिन्दी क बहुत कुछ किताब रूप में छपवाये क मोके ना लगल ,अलबत एगो किताब ” समीक्षा के नये प्रतिमान ” इलाहाबाद से कइसहूँ प्रकाशित हो पावल ,ऊहो 1990 क दिहल 1992 में निकलल ।
निजता के सही साँच अभिव्यक्ति त मातृभाषे मे बढ़िया से होला ..खास कर अपना कविता – कहानियन क ।भोजपुरिये खातिर लागल रहला का कारन ,भोजपुरी में बेसी – लिखा गइल ।
सुमन सिंह— लेखकीय कर्म से अलग रहल आपके रोजी-रोटी क खटकर्म।का कब्बो एह कारण मन में मलाल रहेला कि बैंक के नौकरी के जगह पर जदि कवनो दूसर नौकरी रहत त साहित्य-साधना अउरी सहज अउर गंभीर होके कर पवतीं ?
डॉ. अशोक द्विवेदी जी —- जिनिगी में सबसे कठिन ,बाकिर सबसे जरूरी हवे रोजी-रोटी के लड़ाई ।आपन आ अपना परिवार के भरन-पोसन खातिर ,कुछ न कुछ उद्दम त करहीं के पड़ेला ।मनमाफिक भा प्रतिभा आ योग्यता का मोताबिक सबके कहाँ मिलेला ?हमनी का जेवना व्यवस्था में रहलीं जा ,ओमें बड़ी विसंगति रहे ।जवना खातिर एतना मन से ,डूबि के पढ़लीं -लिखलीं ,ऊ ना मिलल त का ; जवने मिलल ओही के आपन नियति समझ के ईमानदारी आ निष्ठा से कइलीं ।हँ पढ़ाई- लिखाई वाला अर्जित ज्ञान के ,प्रत्यक्ष उपयोग ना भइल ,तब्बो परोक्ष रूप से ओकर लाभ बहुतन तक पहुँचावे के प्रयास हमेशा कइलीं ।……अगर नोकरी नाहियो मिलल रहित ,त खेतिये करितीं भा अउर जवन सँपरित ,बाकि पढ़ला – लिखला क जवन व्यसन परि गइल रहे ,ऊ ना छूटित ।देखीं आजु ले ऊ पोंछि पकड़ले बा ।
पुरनियाँ लोग के कहल कि ‘भागि से बेसी कुछ ना मिले ‘ ..हम त खैर सुरुये से भाग्यहीन रहलीं ,बाकिर अपना कर्म का बले ,संघर्ष ना छोड़लीं ।जवन कुछ मिलल ,ओही में सब्बुर संतोख से आगा के राह आसान भइल ।बैंक का रूटीन नोकरी में ,समय के कमी त हमेशा सतवलस ..साहित्यिक गतिविधि आ निजी लेखन खातिर समय हमेशा प्रतिकूले रहल ।
सुमन सिंह — आप हिन्दी -भोजपुरी में ,गद्य-पद्य दूनों विधा में समान रूप से लेखन कार्य कइले हईं ।गद्य-पद्य दूनों में सर्वाधिक आत्मीय कवन विधा कवन लागेला ?
डॉ. अशोक द्विवेदी जी — हमरा लेखे अभिव्यक्ति खातिर ,हिन्दी आ भोजपुरी में कवनो खास फरक ना बुझाइल ।जब जइसन समय-सन्दर्भ आइल आ मनःस्थिति अनुकूल मिलल हम लिखलीं ।सँपरि के कुछ ना लिखाइल ।कविता क मूड बनल त कविता ,कहानी क मूड बनल त कहानी ।उपन्यास लिखे क मन रहे ,बाकिर समय कम आ मन विषय केन्द्रित ना रहला से एक बेर आधा – अधूरा लिखाइ के छूटि गइल ।निबन्ध आ आलेख में पत्रकारिता वाला अनुभव कामे आइल ।आलोचना , अपना शोधकार्य का ज्ञान, अध्ययन आ जीवनानुभव का चलते आइल ।
साँच इहो बा कि पत्रिका का संपादन का कारन हमरा निजी लेखन पर बहुत असर पड़ल ।बहुत कुछ लिखे के रहे ,ना लिखाइल ,बहुत कुछ बेबाक कहे के रहे ,ना कहाइल ..भोजपुरी में लागल रहला से ,हिन्दी में ना लिख पवलीं ।तब्बो सन्तोष एतने बा कि ,मिलल अवसरन पर हम छिटफुट आलोचनात्मक लेख लिख पवलीं ,प्रतिनिधि कविता – कहानी के भीतर झाँकि के, ओकरा अन्तर्ग्रथित भाव -भूमि पर उतर पवनी ।किताब त बस दुइये गो बनल …’घनानन्द’ आ ‘ मोती ,बी०ए०’ पर ।
गद्य होखे भा पद्य , रचनाकार /लेखक के रचना में ,आन्तरिक संगति आ परोसला के कला-विवेक चाहीं ।
सुमन सिंह — ‘बनचरी’ उपन्यास अपना पौराणिक कलेवर में भी एकदम अनूठा शिल्प अउर भाषाई चेतना से ओत प्रोत हs ।एकरे रचना प्रक्रिया के बारे में कुछ बताईं ।एह उपन्यास के परिकल्पना के पीछे कवन कारन रहल ?
डॉ.अशोक द्विवेदी जी — ‘ महाभारत ‘ से हमके हमेशा कुछ न कुछ नया सोचे-समझे आ जीवन-संघर्ष के प्रेरना मिलल ।एम्मे मनुष्य के आपन यात्रा बा ,आपन सोच-बिचार ,साध-सपना ,महत्वाकांक्षा का साथे जीवन-साधना आ भीतरी- बाहरी लड़ाई बा ।आदमी के साधारण से असाधारण आ विशिष्ट बनला के अथक प्रयास आ संघर्ष बा ।मानवी गुन-अवगुन ,मोह,अन्धमोह ,स्वार्थ,लिप्सा गर्व ,क्षोभ ,अहंकार मान-अपमान ,शोध-प्रतिशोध ,क्रोध ,ईर्ष्या ,उपकार -अपकार ,प्रेम,दया ,घृणा का साथ-साथ करुणा आ त्याग के अद्भुत प्रत्यक्षीकरण होत बा ।एम्मे तमाम बिपरीत आ दुस्तर परिस्थितियन का बीच से निकलला आ पार पवला के कठोर यात्रा-युक्ति बा ।एह महाकथा में केतने उपेक्षित पात्र अइसनो बाड़न ,जिनका चरित्र का साथ न्याय नइखे भइल ।
अइसने में हमरा के एगो नारी पात्र ‘ हिडिमा ‘ कुछ नया उकेरे लायक आ ‘ लोक’ से ‘लोकोत्तर ‘ बनला के अनोखा दास्तान कहे खातिर बहुत उपयुक्त चरित्र लागल ।खोइ के पावल आ पाइ के लुटावल आसान ना होला ।’बनचरी ‘ नारी का उत्कट प्रेम ,त्याग, जीवट ,करुणा आ उत्सर्ग के
अद्भुत कथा बा ,जवना में जीवन-साधना के तप का संग , गृहस्थी के संघर्ष आ मुक्ति बा । हम भोजपुरी में एकरा पहिले एगो अउर उपन्यास लिखे चलल रहनी ,तकरीबन साठ- सत्तर पेज लिखबो कइलीं ..बाकिर समय ब्रेक आ ध्यान -भंग का कारन पूरा ना हो सकल एही से जब ‘ बनचरी’ लिखे चलनी त हमके एकर खेयाल राखे आ कठिन एकाग्रता साधे के पड़ल ।दरसल ,बनचरी ,पहिले हम हिन्दिये में लिखल चाहत रहनी , बाकिर मनवाँ लड़ाई करे लागल कि जवन भाषाई-चेतना के बीड़ा उठवले रहलs ,ओकर का होई , भोजपुरी उपन्यास विधा के अन्तराल के भरी ? एही ओरहन से डेराइ के ,हम ई उपन्यास भोजपुरिये में लिखलीं ।सफल भइनी कि ना ,ई त आपे सब बताइब ।
सुमन सिंह — 1979 से ही आप पाती क संपादन करत हईं।बतौर पाठक हम जानत हईं कि ई एह समय के स्तरीय पत्रिकन में पाती पहिला स्थान पर हे।आजकल नियमित अउर स्तरीय भोजपुरी पत्रिका निकालल ,उहो बिना कवनों वित्तीय सहायता के केतना कठिन आ जीवट क काम ह।आपो के समने कई बार पत्रिका -प्रकाशन सम्बन्धी अड़चन आयल होई ,कइसे पार पाईला इ कुल मुश्किल से ?
डॉ. अशोक द्विवेदी — बस समझ लीं कि हर बेर कुँइयाँ खोने के परेला तब जाके पानी भेंटाला …पानी भेंटाला बाकिर पियसिया ना बुझे ।हम हर काम से ऊपर ” पाती” के नया अंक प्रकाशित करे के प्राथमिक दर्जा देनी आ हर बेर नया कुँआ खोने का चक्कर मे पर जानी ।हर बेर स्तरीय रचनन क खोज शुरू होले , पुरनका लेखक भाइयन से तगादा करेनी तब्बो पेटवा खालिये रहेला , कमी पूरा करे का मजबूरी में अपनहूँ बहुत कुछ लिखे – पढ़े के परेला ।
रिटायर भइला का बाद हथवो अक्सरहा तंगे रहेला ..भोजपुरी में पत्रिका खातिर आगा बढ़ के आर्थिक सहजोग देबे आ कीनि के पढ़े वाला लोगन क कमी अलगा बा ।जवना मातृभाषाई चेतना के लेके हमनी हल्ला मचावत बानी ,ओह भोजपुरिहन में ,अउर सब भाषा भाषियन लेखा ,अपना भाषा साहित्य के लेके कुछ करे आ आगा आवे के ललक आ उछाह कम बा ।तब्बो बहुत अइसन नेही छोही मिलिये जालन ,जे हमरा काम के महत्व देलन आ ई पत्रिकवा बन्द ना होखे ,एकरा बदे फिकिर करेलन ।लगभग पाँच बरिस से ,साइत हमरा दुख के समझ बूझि के ,कुछेक लोग अपना मने खुद “पाती” के एह नेकनीयती से मदद करेलन कि भोजपुरी में ,अच्छा आ स्तरीय लेखन-प्रकाशन होत रहे के चाहीं ।कुछ अइसनो नेही भाई बाड़न ,जे आर्थिक सहजोग का रूप में , पत्रिकवा के दस बीस प्रति मँगाइ के घरे- घरे पहुँचावेलन ।बस कइसहूँ गाड़ी सरकिये जाले …।
सुमन सिंह — ‘समकालीन भोजपुरी साहित्य’ अउर हिन्दी ‘ग्राम्या’ के लम्बा समय तक संपादन सहजोग कइलीं ,ओह समय क कवनो अविस्मरणीय अनुभव साझा कइल चाहब ?
डॉ. अशोक द्विवेदी — ई साँच बा कि ‘समकालीन भोजपुरी साहित्य’ का सुरूआती अंक से हम ओकर सम्पादन सहयोगी रहलीं ।ओकरा खातिर रचना जुटावे से लेके ओकरा प्रचार- प्रतिष्ठा ले ।कबो -कबो त “पाती” में आइल रचना सामग्री तक ओही पत्रिकवा में देबे के परि जाय ।एह पत्रिका का जनम से लेके बीसन अंक ले हमार कोसिस ईहे रहे कि ई “विश्व भोजपुरी सम्मेलन ” के मुख पत्र का रूप में ,भोजपुरी मन-मिजाज का मोताबिक रहे आ भोजपुरी रचनाकर्मियन का संग आपुसी सहजोग-समन्वय से चले बाकिर ….।
हमरो अपना नोकरी ,समयाभाव आ “पाती” प्रकाशन का चलते बहुत कठिनाई आवत रहे ,अच्छा भइल कि पत्रिकवा के चलावे वाला लोग संपादक मंडल से हमार नाँव हटाइ के जिमवारी से मुक्त क दिहल ।
हिन्दी में “ग्राम्या” हमरा सम्पादन में लगभग बारह अंक ले छपल , लेकिन ऊ बैंकिंग-क्षेत्र के पत्रिका रहे आ हमार नियंत्रण बस सम्पादन कार्य ले सीमित रहे …ऊहो पत्रिका साहित्य आ संस्कृति से बैकिंग क्षेत्र ले आपन सही भूमिका निभवलस ।
सुमन सिंह — भोजपुरी के संवैधानिक दर्जा न मिल पावे के कारन का हs ? का एकरा बदे असंगठित भोजपुरी समाजो उत्तरदायी हs ?
डॉ.अशोक द्विवेदी जी — एकरा पाछे एगो-दूगो का बजाय अनगिनत कारन गिनावल जा सकेला ,बाकि भोजपुरी के लेके अपना लमहर रचनात्मक प्रयास वाली यात्रा का अनुभव का आधार पर हम पहिले अपना भोजपुरी भाषा-समाजे के जिमवार मानब ।हमनी में अधिकांश लोगन के अपना भाषा का सबैधानिक स्वीकार्यता ले ढेर आपन , —अपना जीविका ,एकेडमिक-सोशल स्टेटस आ निजी फायदा-नुकसान के फिकिर बा ,एम्मे निजी महत्वाकांक्षो बा ।
फायदा-नुकसान का लेहाज से सरकारो सोचत बिया ,भोजपुरी भाषा-समाज के सांसद आ बिधायको सोचत बाड़न आ जनतो सोचत बिया ।एही ‘फायदा–नोकसान’ का गणित में भोजपुरी भाषा के मान्यता ,अझुराइल बा ।कुछ छुछुन्नर त अइसनो बाड़न , जे अपने मातृभाषा का मान्यता का बिरोध में लामबन्दी करत बाड़न आ भोजपुरी समाज टुकुर-टुकुर ताकत तय नइखे कर पावत कि आगा का करे के चाहीं ।भोजपुरिया लोग जहिया तय कर लिही ,तहिये फरिया जाई ।ओइसे सब्बुर करे खातिर ईहो कहा सकेला कि ई कबीर वाली जनभाषा हs ,राजभाषा आ ओकर लाभ उठावे वाला पैरोकार कबो ना चहिहें कि एकर महत्व ढेर बढ़े ।
साँच ईहो बा कि मन से कइल गइल लड़ाई हार के मुँह ना देखेले !
हम सदा से आशावादी रहल हईं ,लगभग चार दशक से हम एही आस – भरोस के लेके अपना ढंग से लागल बानी ।आजो ईहे शुभकामना करब कि ई भाषाई-चेतना मात्र संबैधानिक मान्यता ले मत सीमित रहो ,अपना संस्कृति आ स्वाभिमान का साथ आपन पहिचान बनावो ,अपना रचनात्मकता का बले आगा बढ़ो !
सुमन सिंह — भोजपुरी समाज बहुत तेजी से आधुनिक होत जात हs …नित बदलत परिवेश के थाहे-परखे में ,तदनुरूप सिरजे में ,का भोजपुरी भाषा सक्षम हे s?
डॉ. अशोक द्विवेदी जी — समय -सन्दर्भ में भाषा अपना प्रकृति में ,जरूरत का मुताबिक ग्रहणशीलता का आधार पर बाहरी प्रचलित शब्दन के खास तौर पर तकनीकी शब्दन के जस के तस ले लेले भा ओकरा अनुरूप नया गढ़ लेले ।भोजपुरी अउर सब भाषा के जइसे आपन शब्द देले बिया ,ओइसहीं लेबो करी ।
आधुनिकता ‘दृष्टि ‘ आ ‘सोच’ में होले तबे बिचार में आवेले ।बदलाव का प्रक्रिया में ,ई जरूरी हs ! नव -भोजपुरी समाज के रचनाकार ,एही आधुनिकता का बीच से आपन विषय चुन रहल बा । गँवई जीवन मे बदलाव का साथ शहरी-जीवन के सोच-सरोकार आ समय क मुहावरा अपना सगरे
विसंगति(पैराडाक्सिकल फ़ेज) आ बिडम्बना (आइरनी) का साथ सिरजन में उभरत बा ,त समाधानो के गुँजाइश खोजे क कोसिस लउकत बा ।कविता,कहानी,उपन्यास आ निबन्ध का अलावा अन्य विधन में ई सांकेतिक भा परोक्ष रूप झलकबे करी ।
आधुनिकता ,परम्परा से विछिन्न ना होले ,ऊ परम्परा आ नवीनता का सार्थक समन्वय से उपजेले ।देखे का आ सोचे का तरीका में लउकेले ,ठीक ओइसहीं बिचारो में ।जीवन के शाश्वत पक्ष ,रूप, मूल्य त रहबे करी ।नवीनता आधुनिकता ना हs !जवन आज नया बा ,काल्ह पुरान हो जाई ।एही से ,दूनों का समन्वित रूप से आधुनिकता जनमेले ।हमार आपन मत बा कि भोजपुरी समर्थ आ सक्षम भाषा बिया आ जरूरत का मोताबिक ऊ अपना गहिराई आ व्यापकता के अउर सार्थक विस्तार कर ली ।
सुमन सिंह— वर्तमान भोजपुरी साहित्य के परिदृश्य पर टिप्पणी कइल चाहब ?
डॉ. अशोक द्विवेदी जी — एह इन्टरनेट आ सोशल मीडिया का जमाना में पूरा परिदृश्य खुल के उभर रहल बा ।एमे बहुत कुछ अर्थवान आ उत्साहजनक बा ।ई-पत्र पत्रिका निकल रहल बाड़ी सन ।एमें भाषा ,वर्तनी आदि का प्रयोग के गलतियो लउकी ,बाकि उमेद बा कि ई धीरे धीरे ठीक हो जाई ।भोजपुरी भाषा संस्कृति का विस्तार प्रचार का लिहाज से हम एके नीक मानत बानी ।
भोजपुरी भाषा के हित में , आज ,कविताई से आगा बढ़ि के ,विविध समाजिक ,भौगोलिक, ऐतिहासिक ,साहित्यिक ,सांस्कृतिक विषयन पर ,विचारपरक,स्तरीय गद्य लिखला के जरूरत बा
।हर पत्र पत्रिका के , अइसन निबन्ध भा लेख लेखन के बढ़ावा देबे के चाहीं ।भोजपुरी में बहुत पहिले, एक बेर अइसन लेखन के दौर चलल रहे ।ओह परम्परा के नया तेवर का साथ समय सन्दर्भ का अनुसार आगा बढ़वला के जरूरत बा ।हम भोजपुरी साहित्य में नया उभरत रचनाकारन के शुभकामना देत बानी ,आवे वाला समय ओही लोग के बा ,ऊ लोग अपना परम्परा से सीखि समझ के ,आधुनिक परिवेश के गढ़ि सकेला ।
सुमन सिंह — आजकाल का लिखि पढ़ रहल बानी ?
डॉ. अशोक द्विवेदी जी — हमार हाल रमता जोगी ,बहता पानी के बा ।एही यात्रा- निरंतरता में ,कहीं कुछ घड़ी, बिलमाव मिल जाय त थोर-बहुत लिख-पढ़ लेईलाँ । एघरी मन बनल बा ,अपना समय के एगो अनुभव-सिद्ध कवि के ऊपर कुछ लिखि के ऋषि ऋण उतारे के ।भोजपुरी कवि रामजियावनदास ‘बावला’ से हमार भेंट-मुलाकात ,बात-बतकही रहल बा ..एघरी ऊहे दिमाग में घोरियावत रहत बाड़े ।
डॉ . अशोक द्विवेदी जी — आप सभ आत्मीय लोगन तक आपन बिचार ,संस्मरण आ हमरा हृदय के भावना पहुँचवला खातिर हुरपेटि के जबाब मँगला आ पोंछियाइ के ई सब कुछ उगिलवा लिहला खातिर ,चर्चित युवा- कथाकार डॉ. सुमन सिंह आप सब लोगन के धन्यवाद के पात्र बाड़ी ।हमहूँ उनके बधाई आ साधुवाद कहे के मजबूर बानी काहें कि हमरा अस आलसी आ भागे पराये वाला अदिमी से ई सब कथा–पुरान बँचवा लिहल आसान त नाहिंये रहे !!
सुमन सिंह –आपो के हमार प्रणाम अउर एह सहजोग खातिर आभार। हुरपेटले खातिर क्षमा मांगत हईं….।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva